b'\n_START_ARTICLE_\nR\xc4\x83zboiul vacii\n_START_SECTION_\nPretextul\n_START_PARAGRAPH_\nCearta a fost provocat\xc4\x83 cu ocazia turnirelor organizate \xc3\xaen Andenne. Un anume Engoran, \xc8\x9b\xc4\x83ran din satul Jallez (Gosnes, Condroz), a adus la t\xc3\xa2rg o vac\xc4\x83 furat\xc4\x83 de la Rigaud de Ciney. Acesta, recunosc\xc3\xa2ndu-\xc8\x99i vita, s-a pl\xc3\xa2ns celui care \xc3\xaendeplinea func\xc8\x9bia de bailli (vornic) \xc3\xaen Condroz, Jean de Halloy. Cum Andanne era \xc3\xaen afara jurisdic\xc8\x9biei condruzene, \xc8\x9b\xc4\x83ranului ho\xc8\x9b i s-a propus s\xc4\x83 duc\xc4\x83 vaca \xc3\xaenapoi pentru a evita na\xc8\x99terea unui conflict; \xc3\xaen caz contrar urma s\xc4\x83 fie arestat \xc3\xaen momentul \xc3\xaen care dep\xc4\x83\xc8\x99ea grani\xc8\x9ba c\xc4\x83tre Condroz, pe drumul spre cas\xc4\x83._NEWLINE_Engoran a f\xc4\x83cut a\xc8\x99a cum a fost sf\xc4\x83tuit, \xc3\xaens\xc4\x83 la intrarea \xc3\xaen Condroz a fost prins pe c\xc3\xa2mp de oamenii vornicului \xc8\x99i sp\xc3\xa2nzurat \xc3\xaentr-un pom.\n_START_SECTION_\nR\xc4\x83zboiul\n_START_PARAGRAPH_\nJean de Gosnes, senior de care apar\xc8\x9binea Engoran, l-a atacat pe de Halloy pentru a r\xc4\x83zbuna moartea \xc8\x9b\xc4\x83ranului, dar \xc8\x99i pentru c\xc4\x83 dorea s\xc4\x83 acapareze func\xc8\x9bia de vornic peste Condroz. Prin urmare, a devastat c\xc3\xa2teva sate din Ciney. De Halloy a ripostat prompt, incendiind satul Jallez. De Gosnes i-a adus de partea sa pe seniorii din Beaufort \xc8\x99i din Fallais, ambii fra\xc8\x9bi ai s\xc4\x83i; \xc3\xaen schimb, de Halloy a ob\xc8\x9binut sprijin de la Huy \xc8\x99i i-a atacat pe to\xc8\x9bi cei trei alia\xc8\x9bi, castelul lui de Gosnes \xc8\x99i Fallaisul fiind distrus. Seniorul din Fallais a fost omor\xc3\xa2t de cei din Huy, timpul ne\xc3\xaeng\xc4\x83duindu-i s\xc4\x83 cear\xc4\x83 ajutor fra\xc8\x9bilor s\xc4\x83i. Fiul seniorului ucis a ob\xc8\x9binut protec\xc8\x9bia ducelui de Brabant, cu condi\xc8\x9bia accept\xc4\x83rii suzeranit\xc4\x83\xc8\x9bii contelui Guy de Namur peste Gosnes \xc8\x99i Beaufort. Alian\xc8\x9ba cuprindea \xc8\x99i Luxemburgul, c\xc4\x83ci so\xc8\x9bia lui de Dampierre era Isabela de Luxemburg._NEWLINE_Ducele de Brabant a imputat ridicarea asediului \xc3\xaen Fallais, iar ca r\xc4\x83spuns Li\xc3\xa8ge a atacat nu numai Namur \xc8\x99i Luxemburgul, dar \xc8\x99i Brabantul. R\xc4\x83zboiul a continuat cu pierderi foarte mari; dup\xc4\x83 trei ani s-a cerut arbitrajul regelui Fran\xc8\x9bei, Filip al III-lea, care tocmai o luase de so\xc8\x9bie pe Maria, sora ducelui de Brabant. Regele a cerut ca situa\xc8\x9bia s\xc4\x83 revin\xc4\x83 la stadiul dinaintea r\xc4\x83zboiului; astfel, au fost retrase \xc8\x99i omagiile seniorilor de Fallais, Beaufort \xc8\x99i Gosnes c\xc4\x83tre ducele de Brabant.'